CNN: IS har inntatt libysk by
* Opprørsgruppe i Irak og Syria som hevder å kjempe for en sunnimuslimsk stat (kalifat). Fronter en svært ekstrem versjon av islamisme. * Kalte seg tidligere Den islamske staten i Irak og Levanten (ISIL), som ble etablert etter den USA-ledede invasjonen av Irak i 2003. * Var tidligere en del av terrornettverket al-Qaida, som nå har tatt avstand fra gruppen og anklager dem for overdreven voldsbruk. * Har siden april gjennomført en offensiv nordøst i Syria * Innledet i juni en offensiv i Nord-Irak og har sammen med andre opprørsgrupper erobret en rekke byer, deriblant storbyen Mosul. * Ledes av Abu Bakr al-Baghdadi, som i juni proklamerte seg som «kalif». * Militante islamistgrupper verden over har sverget troskap til IS-kalifatet, men gruppen har kun anerkjent en brøkdel av dem. * Baghdadi kunngjorde i forrige uke at opprørsgruppen har etablert «provinser» i flere arabiske land. * Foruten den libyske militsgruppen Majlis Shura Shabab al-Islam (MSSI), som kontrollerer byen Derna, bekrefter Baghdadi bånd til Ansar Beit al-Maqdis i Egypt, Jund al-Khilafah i Algerie, samt jihadistelementer i Saudi-Arabia og Jemen. Kilde: NTB Det svarte flagget til Den islamske staten (IS) vaier over offentlige bygninger og politibiler har fått påklistret IS' merke i Derna, som ligger øst i Libya. Kystbyen med 100.000 innbyggere ligger kun 30 mil sør for den greske øya Kreta og dermed EUs grenser. Opprørere som er lojale mot IS har utnyttet kaoset som har rådet i landet i lengre tid til å ekspandere vestover og har nå tatt total kontroll over byen, opplyser libyske kilder til CNN. I tillegg til offentlige bygninger kontrollerer opprørerne også domstoler, skoler og andre utdanningsinstitusjoner samt den lokale radiostasjonen.Ifølge kilder TV-stasjonen har snakket med, har IS om lag 800 lojale krigere i Derna. Gruppa skal også ha flere treningsleire i utkanten av byen der krigere som er rekruttert i Nord-Afrika, trenes opp. - IS utgjør en alvorlig trussel i Libya. Gruppa er på god vei til å etablere et islamistisk emirat øst i landet, sier Noman Benotman, tidligere jihadist som nå jobber med antiterrortiltak. Videoer fra slutten av oktober viser en stor gruppe ungdommer som erklærer seg lojale til IS-leder Abu Bakr al Baghdadi. Den nye IS-grupperingen i Derna kaller seg «Barqa», provinsgruppering av den Islamske Staten. - Derna er i dag tilnærmet identisk med Raqqa, IS-hovedkvarteret i Syria, sier Benotman.Byen Derna har en lang historie med radikal islamisme, og bidro med flest fremmedkrigere per innbygger til Al-Qaida i Irak enn de andre byene i Midtøsten, ifølge CNN. Ifølge Aaron Zelin ved Washington Institute forsøker de libyske IS-krigerne å bevege seg ytterligere vestover i landet, og er på vei mot byene Bayda, Benghazi og hovedstaden Tripoli.
Ekstremistgruppa IS er i ferd med å spre seg vestover og IS-lojale opprørere har nå tatt kontroll over byen Derna i Libya, melder CNN.